เปิดเงื่อนไข ธอส. ปล่อยกู้บ้าน 1 หมื่นล.
ธนาคารอาคารสงเคราะห์ (ธอส.) พร้อมปล่อยกู้ 1 หมื่นล้านบาท ตามนโยบายของรัฐบาลในการช่วยผู้มีรายได้น้อยที่ต้องการมีบ้านแต่ถูกธนาคารพาณิชย์ปฏิเสธการให้สินเชื่อ โดย อังคณา ปิลันธน์โอวาท ไชยมนัส กรรมการผู้จัดการ ธอส. เปิดเผยว่า จะเปิดให้ยื่นคำขอกู้และทำนิติกรรมได้ตั้งแต่วันที่ 19 ต.ค. 2558 และทำนิติกรรมได้ภายใน 1 ปี โดยมั่นใจว่าจะมีผู้ที่มีรายได้น้อยและปานกลางต้องการกู้เป็นจำนวนมาก คาดว่าจะปล่อยกู้ได้ประมาณ 1 หมื่นราย หากเต็มวงเงินก็พร้อมขยายวงเงินกู้เพิ่มเติม
15 ต.ค. 2558

ธนาคารอาคารสงเคราะห์ (ธอส.) พร้อมปล่อยกู้ 1 หมื่นล้านบาท ตามนโยบายของรัฐบาลในการช่วยผู้มีรายได้น้อยที่ต้องการมีบ้านแต่ถูกธนาคารพาณิชย์ปฏิเสธการให้สินเชื่อ โดย อังคณา ปิลันธน์โอวาท ไชยมนัส กรรมการผู้จัดการ ธอส. เปิดเผยว่า จะเปิดให้ยื่นคำขอกู้และทำนิติกรรมได้ตั้งแต่วันที่ 19 ต.ค. 2558 และทำนิติกรรมได้ภายใน 1 ปี โดยมั่นใจว่าจะมีผู้ที่มีรายได้น้อยและปานกลางต้องการกู้เป็นจำนวนมาก คาดว่าจะปล่อยกู้ได้ประมาณ 1 หมื่นราย หากเต็มวงเงินก็พร้อมขยายวงเงินกู้เพิ่มเติม
ทั้งนี้ มาตรการดังกล่าวธนาคารกำหนดอัตราดอกเบี้ยปีแรกที่ 3.50% ต่อปี ปีที่ 2 อัตราดอกเบี้ย 4.25% ต่อปี ปีที่ 3 ตลอดอายุสัญญา กรณีลูกค้าสวัสดิการ ดอกเบี้ยเอ็มอาร์อาร์ -1.00% ต่อปี กรณีลูกค้ารายย่อยทั่วไป อัตราดอกเบี้ยเอ็มอาร์อาร์ -0.75% ต่อปี โดยปัจจุบันอัตราดอกเบี้ยเอ็มอาร์อาร์อยู่ที่ 6.75% ต่อปี โดยผู้กู้สามารถกู้ซื้อได้ทั้งบ้านหลังแรกและบ้านมือสอง และกู้ร่วมได้ อายุสัญญา 30 ปี
นอกจากนี้ ธนาคารจะใช้เงื่อนไขผ่อนปรนในการพิจารณาสัดส่วนความสามารถชำระหนี้ต่อราย (DSR) จากปัจจุบันอัตรา 33% เป็นสูงสุด 50% ส่งผลให้ผู้ที่มีรายได้สุทธิเฉลี่ย 1 หมื่นบาท/เดือน สามารถกู้ซื้อบ้านได้ 1 ล้านบาท และผู้มีรายได้ 3 หมื่นบาท/เดือน กู้ได้ 3 ล้านบาท จากปกติจะกู้ได้เพียง 1.8 ล้านบาท แต่ก็จะทำให้ภาระการผ่อนชำระต่อเดือนเพิ่มขึ้นด้วย 
อย่างไรก็ตาม ธนาคารจะวิเคราะห์ความสามารถการชำระหนี้ตามเกณฑ์ปกติ เพื่อไม่ให้มีปัญหาหากไม่สามารถชำระหนี้คืนได้ในอนาคต โดยปัจจุบันอัตราการปฏิเสธการให้สินเชื่อเฉลี่ยอยู่ที่ 10% สัดส่วนหนี้ที่ไม่ก่อให้เกิดรายได้ (เอ็นพีแอล) สิ้นเดือน ก.ย. อยู่ที่ 5.4% 
ด้านศูนย์วิจัยเศรษฐกิจและธุรกิจ ธนาคารไทยพาณิชย์ หรืออีไอซี คาดว่า มาตรการกระตุ้นภาคอสังหาริมทรัพย์ทั้งการปล่อยกู้ผ่อนปรนผู้มีรายได้น้อย การลดค่าธรรมเนียมการโอนและจดจำนอง และการหักลดหย่อนภาษี จะทำให้โครงการระดับกลางขึ้นไปเป็นกลุ่มที่ได้รับประโยชน์ แต่การจำกัดระยะเวลาของมาตรการที่ค่อนข้างสั้น จะช่วยกระตุ้นกลุ่มผู้ซื้อที่กำลังรอโอนที่อยู่อาศัยที่สร้างเสร็จแล้ว และผ่านเกณฑ์การขอสินเชื่อแล้วมากกว่า ขณะที่จูงใจผู้ซื้อรายใหม่ได้ไม่มากนัก และที่ผ่านมาผู้ประกอบการบางรายได้ทำตลาดโดยการลดค่าธรรมเนียมต่างๆ ไปบ้างแล้ว
ขณะที่ศูนย์วิจัยกสิกรไทย เห็นว่า มาตรการดังกล่าวทำให้ตลาดอสังหาริมทรัพย์ในช่วงโค้งสุดท้ายของปีนี้ มีบรรยากาศดีขึ้นจากที่เคยซบเซา โดยผู้ประกอบการคงจะเร่งทำการตลาดอย่างเข้มข้น เพื่อเร่งระบายสินค้าค้างขาย และผู้สนใจซื้อที่อยู่อาศัยน่าจะเร่งโอนกรรมสิทธิ์เร็วขึ้น โดยคาดว่าในกรุงเทพฯ และปริมณฑลจะมีการโอนที่อยู่อาศัยไตรมาส 4 ประมาณ 35,900 หน่วย เพิ่มขึ้น 11.2% จากช่วงเดียวกันปีก่อน ดีขึ้นกว่า 9 เดือนแรกปีนี้ ที่คาดว่าจะหดตัว 8.0% และทั้งปีคาดว่าจะหดตัวประมาณ 2.7% จากเดิมที่คาดว่าจะหดตัว 6.5% หากไม่มีมาตรการดังกล่าว